A4-0179/98

Ψήφισμα σχετικά με την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο και την Επιτροπή των Περιφερειών για τη διασυνοριακή συνεργασία στο πλαίσιο του προγράμματος Tacis (COM(97)0239 - C4-0280/97)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(97)0239 - C4-0280/97),

- έχοντας υπόψη το ψήφισμα του της 16ης Μαΐου 1997 σχετικά με τη διασυνοριακή και διαπεριφερειακή συνεργασία ((ΕΕ C 167 της 2.6.1997, σελ. 245)),

- έχοντας υπόψη την ετήσια έκθεση της Επιτροπής σχετικά με το πρόγραμμα Tacis για το 1996 (COM(97)0400),

- έχοντας υπόψη την έκθεση της Επιτροπής σχετικά με την εφαρμογή της διασυνοριακής συνεργασίας μεταξύ της Κοινότητας και των χωρών της Κεντρικής και Ανατολικής Ευρώπης το 1994 (COM(95)0662 - C4-0142/96),

- έχοντας υπόψη την ανακοίνωση της Επιτροπής με θέμα «Η Ευρωπαϊκή Ένωση και η Ρωσία: η μελλοντική σχέση» (COM(95)0223 - C4-0217/95),

- έχοντας υπόψη τον Ευρωπαϊκό Χάρτη για τις μεθοριακές και διαμεθοριακές περιφέρειες που εγκρίθηκε από την Ένωση Ευρωπαϊκών Μεθοριακών Περιφερειών (AEBR),

- έχοντας υπόψη την ακρόαση της Επιτροπή Περιφερειακής Πολιτικής σχετικά με τη διασυνοριακή συνεργασία που πραγματοποιήθηκε στις 21-22 Νοεμβρίου 1995 στο Λουξεμβούργο,

- έχοντας υπόψη την απόφαση που έλαβε το Ευρωπαϊκό Συμβούλιο του Λουξεμβούργου για την έναρξη ενταξιακών διαπραγματεύσεων με τις χώρες της Κεντρικής και Ανατολικής Ευρώπης (ΧΚΑΕ),

- έχοντας υπόψη την έκθεση της Επιτροπής Περιφερειακής Πολιτικής και τις γνωμοδοτήσεις της Επιτροπής Προϋπολογισμών και της Επιτροπής Εξωτερικών Οικονομικών Σχέσεων (A4-0179/98),

Α. λαμβάνοντας υπόψη ότι θεμελιώδης στόχος της Ευρωπαϊκής Ένωσης είναι η προώθηση της ειρήνης και της ασφάλειας, της δημοκρατίας και των ανθρωπίνων δικαιωμάτων,

Β. λαμβάνοντας υπόψη ότι η διασυνοριακή συνεργασία αποτελεί ένα σημαντικό στοιχείο της εταιρικής σχέσης μεταξύ της Ευρωπαϊκής Ένωσης και των Νέων Ανεξαρτήτων Κρατών,

Γ. λαμβάνοντας υπόψη ότι η διασυνοριακή συνεργασία μπορεί να συμβάλει στην ολοκλήρωση της Ευρώπης και στην οικονομική συνοχή με τη μείωση των οικονομικών ανισοτήτων μεταξύ γειτονικών περιφερειών,

Δ. λαμβάνοντας υπόψη ότι η ανάπτυξη των οικονομιών και η προώθηση της απασχόλησης και της κοινωνικής, πολιτιστικής και περιβαλλοντικής συνεργασίας αποτελούν κύριους στόχους της διασυνοριακής συνεργασίας με τρίτες χώρες και λαμβάνοντας υπόψη ότι η ανάπτυξη και η ενίσχυση της δημοκρατίας αποτελεί κεντρικό στοιχείο της συνεργασίας,

Ε. λαμβάνοντας υπόψη ότι εκτός από την οικονομική συνεργασία, ένας από τους στόχους της διασυνοριακής συνεργασίας είναι να έλθουν σε επαφή μεταξύ τους οι άνθρωποι και στις δύο πλευρές των συνόρων και να δημιουργηθούν σχέσεις καλής γειτονίας και αμοιβαίας κατανόησης,

1. εκφράζει ικανοποίηση για τη θέσπιση της διασυνοριακής συνεργασίας (CBC) στο πλαίσιο του προγράμματος Tacis[semigr ] επισημαίνει ωστόσο ότι πρέπει να διατίθενται λεπτομερείς πληροφορίες για την εκτέλεσή του, σύμφωνα με τις κατευθυντήριες γραμμές που καθόρισε η αρμόδια επί του προϋπολογισμού αρχή[semigr ]

2. θεωρεί ότι είναι πολύ σημαντικό για τη διευρυμένη Ένωση να εμβαθύνει τις σχέσεις με τη Ρωσία την Ουκρανία και τα άλλα Νέα Ανεξάρτητα Κράτη στη βάση των συμφωνιών εταιρικής σχέσης και των συμφωνιών συνεργασίας και, λαμβανομένων υπόψη των προτάσεων της Agenda 2000 και των νέων γεωπολιτικών συνθηκών, να προβεί σε αλλαγές στο περιεχόμενο και στη γεωγραφική οργάνωση των διαφόρων κοινοτικών προγραμμάτων όπως του προγράμματος Tacis[semigr ]

3. θεωρεί ότι η διασυνοριακή συνεργασία της ΕΕ απαιτεί πόρους για την ανάπτυξη συνεργασίας και τη διασφάλιση της σταθερότητας σε περιοχές κοντά στα σύνορα της ΕΕ και στα σύνορα των μελλοντικών της μελών[semigr ] είναι της άποψης ότι η μελλοντική περιφερειακή πολιτική της ΕΕ θα πρέπει διαρκώς και περισσότερο να δίνει έμφαση στη διασυνοριακή συνεργασία σε όλες τις μεθοριακές περιοχές[semigr ]

4. καλεί την Επιτροπή να μην λησμονεί τη μελλοντική διεύρυνση όταν σχεδιάζει και εφαρμόζει το πρόγραμμα Tacis-CBC, έτσι ώστε να λαμβάνονται εκ των προτέρων υπόψη οι μεσοπρόθεσμες και οι μακροπρόθεσμες προτεραιότητες όπως η ενίσχυση των νέων εξωτερικών συνόρων της ΕΕ[semigr ]

5. πιστεύει ότι η εμπειρία από τα έργα του Tacis-CBC, ιδίως στον τομέα της προστασίας του περιβάλλοντος, πρέπει να γίνει κοινό κτήμα και να πολλαπλασιασθεί περαιτέρω στις περιοχές των ΝΑΚ που δεν δικαιούνται χρηματοδοτικής υποστήριξης στο πλαίσιο του Tacis[semigr ]

6. θεωρεί ότι είναι αναγκαίες η οικονομική συμβολή των περιφερειακών και τοπικών φορέων και των κοινωνικών εταίρων καθώς και η μεγαλύτερη συμμετοχή του ιδιωτικού τομέα, αφού μόνον αυτές μπορούν να εξασφαλίσουν την επιβίωση των προγραμμάτων και των θέσεων απασχόλησης όταν παύσει η χρηματοδότηση της ΕΕ[semigr ] υπενθυμίζει εν προκειμένω τις αποφάσεις που ελήφθησαν από την αρμόδια επί του προϋπολογισμού αρχή στο πλαίσιο του προϋπολογισμού του 1998 (άρθρα B7-520 και B7-521)[semigr ]

7. υπενθυμίζει τις αποφάσεις που έχουν ληφθεί για την ανάθεση του συντονισμού της περιφερειακής συνεργασίας στις περιφέρειες ή στις περιφερειακές ενώσεις καθώς και για την εξασφάλιση της λήψης αποφάσεων με δημοκρατικές διαδικασίες όσον αφορά την εκπόνηση, σε περιφερειακό επίπεδο, στόχων, προγραμμάτων και έργων για την ανάπτυξη των ευρωπεριφερειών, έτσι ώστε πρότυπα αυτοκαθοριζόμενης περιφερειακής ανάπτυξης να μπορούν να εφαρμοσθούν σε διασυνοριακή κλίμακα[semigr ]

8. επισημαίνει την ανάγκη να εξασφαλισθεί ότι, σύμφωνα με την αρχή της εταιρικής σχέσης, οι περιφέρειες, οι τοπικές αρχές και οι κοινωνικοί εταίροι συμμετέχουν σε πρακτικό επίπεδο στο σχεδιασμό και στην εφαρμογή των μέτρων που αφορούν τη διασυνοριακή συνεργασία στο πλαίσιο του προγράμματος Tacis[semigr ] θεωρεί κατά συνέπεια ότι η κατάρτιση και η ανάπτυξη της τοπικής και περιφερειακής διοίκησης πρέπει να αποτελέσει μια από τις προτεραιότητες της διασυνοριακής συνεργασίας στο πλαίσιο του προγράμματος Tacis CBC[semigr ]

9. υποστηρίζει ότι η διαπεριφερειακή συνεργασία της τοπικής και περιφερειακής διοίκησης στις δύο πλευρές των συνόρων συμβάλλει σημαντικά στη διατήρηση της ειρήνης, της ελευθερίας, της ασφάλειας και του σεβασμού των ανθρωπίνων δικαιωμάτων καθώς και στην προστασία των εθνικών μειονοτήτων και τονίζει ότι ο ρόλος των περιφερειών είναι σημαντικός στη διαδικασία ενοποίησης της Ευρώπης και στη συνύπαρξη των λαών της Ευρώπης

10. τονίζει τη σπουδαιότητα των προτύπων δημοκρατικής συμμετοχής που ξεκινούν από τη βάση στο σχεδιασμό, στην υλοποίηση και στην αξιολόγηση των μέτρων διαρθρωτικής πολιτικής, λαμβανομένης υπόψη της αναγκαιότητας των μέτρων για την οικοδόμηση και τη σταθεροποίηση της δημοκρατίας στις χώρες που διέρχονται μεταβατική περίοδο, και καλεί την Επιτροπή να δώσει μεγαλύτερη βαρύτητα σ' αυτά τα θέματα κατά την έγκριση των κατευθυντηρίων γραμμών του προγράμματος Tacis[semigr ]

11. υπογραμμίζει ωστόσο τη σπουδαιότητα ενός "Small Project Fund¨ (ανάλογο με αυτά που ισχύουν για τις ευρωπεριφέρειες στο πλαίσιο του Phare και του Interreg), μέσω του οποίου θα τίθενται απευθείας στη διάθεση των ευρωπεριφερειών πόροι για την προώθηση μικρότερων προγραμμάτων σε τοπικό επίπεδο και για την υποστήριξη με υποδειγματικό τρόπο της διαδικασίας αμοιβαίας κατανόησης των λαών που ζουν εκατέρωθεν των συνόρων[semigr ]

12. τονίζει την ανάγκη του συντονισμού των προγραμμάτων διασυνοριακής συνεργασίας που εφαρμόζονται από την ΕΕ, συμπεριλαμβανομένων των προγραμμάτων Tacis, Phare και Interreg, προκειμένου να αποφευχθεί η επικάλυψη και να αυξηθεί ο αντίκτυπος και η αποτελεσματικότητα των πρωτοβουλιών που χρηματοδοτούνται βάσει αυτών[semigr ] πιστεύει, κατά συνέπεια, ότι είναι απαραίτητη η συμπερίληψη του συντονισμού και ενός πιό ευέλικτου συστήματος συγχρηματοδότησης στις νέες διατάξεις που αφορούν τα διαρθρωτικά ταμεία[semigr ]

13. θεωρεί ότι πρέπει να δημιουργηθούν οι προϋποθέσεις που θα παράσχουν τη δυνατότητα της υλοποίησης πραγματικών κοινών προγραμμάτων τα οποία θα περιλαμβάνουν διασυνοριακά στοιχεία του Interreg και του Tacis[semigr ] καλεί συνεπώς την Επιτροπή να συμφωνήσει σε κοινές διατάξεις για την χρήση των διαθέσιμων πιστώσεων για διασυνοριακά έργα μεταξύ της ΕΕ και τρίτων χωρών[semigr ]

14. ελπίζει ότι το πρόγραμμα Tacis θα διευκολύνει σημαντικές επενδύσεις κατά τον ίδιο τρόπο όπως το πρόγραμμα Phare, αφού η αναγκαιότητα των προγραμμάτων υποδομής παρατηρείται περισσότερο στις λιγότερο αναπτυγμένες περιφέρειες[semigr ] προκειμένου οι πόροι να χρησιμοποιηθούν ορθολογικά και αποτελεσματικά στη διασυνοριακή συνεργασία μεταξύ της ΕΕ και τρίτων χωρών, είναι αναγκαίο μεταξύ άλλων να υπάρξει συντονισμός μεταξύ των τμημάτων διασυνοριακής συνεργασίας των προγραμμάτων Interreg II, Tacis και Phare στο πλαίσιο του προγράμματος Tacis CBC έτσι ώστε να εξασφαλισθεί μια πραγματική συνεργασία με επίκεντρο τα έργα και τη συνεργασία μεταξύ πολιτών[semigr ] η διασυνοριακή συνεργασία στο πλαίσιο του προγράμματος Tacis θα πρέπει να εξασφαλίσει πολυετή έργα σε διασυνοριακό επίπεδο για τη διευκόλυνση της εδραίωσης του Interreg[semigr ]

15. θεωρεί ότι η προετοιμασία των κοινών διασυνοριακών προγραμμάτων θα πρέπει να γίνεται σε περιφερειακό επίπεδο και σε επίπεδο μονάδας, και όχι για όλο το μήκος των εθνικών συνόρων, στη βάση μιας πάντα από κοινού κοινωνικοοικονομικής ανάλυσης, ενώ οι επενδύσεις θα πρέπει να ωφελούν και τις δύο πλευρές των συνόρων και όλα τα έργα θα πρέπει να εκτελούνται από κοινού[semigr ]

16. είναι της άποψης ότι είναι αναγκαίο να ενθαρρυνθεί η συνεργασία μεταξύ των μέσων της Κοινότητας και των μέσων οργάνων όπως η Ευρωπαϊκή Τράπεζα για την Ανασυγκρότηση και την Ανάπτυξη ή το Διεθνές Νομισματικό Ταμείο ως μέρος μιας διαδικασίας εξισορροπημένου καταμερισμού του οικονομικού βάρους[semigr ]

17. πιστεύει ότι η μελλοντική εφαρμογή διασυνοριακής συνεργασίας στο πλαίσιο του προγράμματος Tacis θα πρέπει να βασίζεται σε ολοκληρωμένο πολυετή προγραμματισμό, έτσι ώστε να εξασφαλισθεί ότι το πρόγραμμα θα έχει μεγαλύτερη συνοχή με τα διάφορα άλλα προγράμματα (ιδιαίτερα το Interreg) και να προληφθεί οποιαδήποτε επικάλυψη λαμβάνοντας υπόψη το μεγάλο αριθμό των εκτελούμενων έργων[semigr ]

18. υπογραμμίζει το σημαντικό ρόλο της πολιτικής για παροχή τεχνικής βοήθειας κατά τη διάρκεια της μεταβατικής περιόδου, όχι μόνον στο πλαίσιο του προγράμματος Tacis CBC αλλά και γενικότερα, και τονίζει ότι θα πρέπει να δοθεί έμφαση στο γεγονός ότι η πολιτική αυτή θα πρέπει να υπόκειται σε συνεχή αναθεώρηση έτσι ώστε να διασφαλισθεί μεγαλύτερη αποτελεσματικότητα, κατάλληλη διάθεση πόρων και χρήση[semigr ]

19. εκφράζει λύπη για το γεγονός ότι η αποτελεσματικότητα του προγράμματος Tacis έχει περιορισθεί από τις βραδείες, περίπλοκες και γραφειοκρατικές διαδικασίες[semigr ] θεωρεί ότι η Επιτροπή θα πρέπει να εξορθολογήσει τη διοικητική πρακτική της έτσι ώστε να ανταποκρίνεται καλύτερα στις ανάγκες των περιφερειακών φορέων[semigr ] πιστεύει ότι είναι αναγκαίο να απλοποιηθεί το υφιστάμενο σύστημα[semigr ] προτρέπει την Επιτροπή να παράσχει τάχιστα συμβουλές και κατευθύνσεις για τον καθορισμό προτεραιοτήτων και στόχων και καλεί τα κράτη μέλη να παράσχουν επαρκή πολιτική στήριξη και να δεσμευθούν έναντι της διασυνοριακής συνεργασίας[semigr ]

20. τονίζει την ανάγκη να επικεντρωθεί η προσοχή στην ενημέρωση και να βελτιωθεί όσον αφορά τα διάφορα προγράμματα, να διευκολυνθεί η πρόσβαση του κοινού στην ενημέρωση και να αυξηθεί η διαφάνεια σχετικά με τη χρησιμοποίηση των πόρων και τη λήψη των αποφάσεων[semigr ]

21. θεωρεί λυπηρό το γεγονός ότι τα προγράμματα Tacis εξακολουθούν να διαχειρίζονται κεντρικά στις πρωτεύουσες[semigr ] τονίζει την ανάγκη της διάθεσης επαρκών πόρων στα περιφερειακά γραφεία Tacis προκειμένου να δοθεί η δυνατότητα στα προγράμματα να λαμβάνουν καλύτερα υπόψη πτυχές που είναι σημαντικές για τις περιφέρειες[semigr ] θεωρεί σημαντικό η Επιτροπή να έχει στη διάθεσή της, εν ανάγκη με αναδιάταξη, επαρκείς πόρους σε προσωπικό για τα νέα καθήκοντα που σχετίζονται με τη διασυνοριακή συνεργασία[semigr ]

22. επισημαίνει ότι τα περιφερειακά γραφεία του Tacis είναι οργανισμοί απομακρυσμένοι από την κεντρική κυβέρνηση και θα πρέπει, για την αποτελεσματικότερη λειτουργία τους, να συμμετέχουν σε αυτά οι περιφερειακές αρχές[semigr ]

23. θεωρεί ότι η διασυνοριακή συνεργασία στο πλαίσιο του προγράμματος Tacis πρέπει να καθορίσει τους στόχους της περιβαλλοντικής πολιτικής που προκύπτουν από τις ειδικές συνθήκες στις μεθοριακές περιφέρειες καθώς και τα μέσα που απαιτούνται για την υλοποίηση αυτών, κυρίως λόγω της απηρχαιωμένης και ελλατωματικής περιβαλλοντικής τεχνολογίας των επιχειρήσεων των ΝΑΚ[semigr ]

24. τονίζει ιδιαίτερα τα νέα περιβαλλοντικά προβλήματα των περιοχών κοντά στα σύνορα μεταξύ της Ρωσίας και της Ευρωπαϊκής Ένωσης για την αντιμετώπιση των οποίων θα πρέπει να εξευρεθούν όσο το δυνατόν συντομότερα επαρκείς πόροι[semigr ]

25. τονίζει ότι τα περιβαλλοντικά προγράμματα θα πρέπει να διατηρήσουν ρόλο-κλειδί στο πλαίσιο του προγράμματος Tacis CBC και ότι θα πρέπει να δοθεί ειδική προσοχή στην προώθηση των επαφών μεταξύ τοπικών κοινοτήτων, η οποία θα συντελέσει στην περαιτέρω οικονομική ανάπτυξη των παραμεθόριων περιοχών[semigr ]

26. επιθυμεί την ενίσχυση των μέτρων που προορίζονται για την ενθάρρυνση της συνεργασίας όσον αφορά την κατάρτιση, την ανάπτυξη επιχειρήσεων και τη μεταφορά τεχνολογίας και ικανοτήτων προώθησης των προϊόντων στην αγορά στις μικρές και μεσαίες επιχειρήσεις[semigr ] είναι επιπλέον της άποψης ότι θα πρέπει να δοθεί ειδική προσοχή, αφενός, στην ανάπτυξη και προώθηση γυναικών επιχειρηματιών και, αφετέρου, στη δημιουργία και στήριξη των τόσο ζωτικής σημασίας για τους πολίτες υπηρεσιών στον κοινωνικό τομέα και στον τομέα της υγείας[semigr ]

27. είναι της άποψης ότι οι διατάξεις που διέπουν την εκτέλεση των προγραμμάτων και των συμβάσεων προμηθειών θα πρέπει να αναθεωρηθούν έτσι ώστε να παρέχεται η δυνατότητα της υλοποίησης σχεδίων συνεργασίας με τη συμμετοχή των περιφερειακών και τοπικών αρχών και ότι επίσης σε σχέδια μικρής κλίμακας θα πρέπει να ληφθούν υπόψη οι διατάξεις δημόσιου μειοδοτικού διαγωνισμού, έτσι ώστε οι πιστώσεις της Κοινότητας να μπορούν να χρησιμοποιούνται κατά τον καλύτερο δυνατό τρόπο[semigr ]

28. θεωρεί σκόπιμο όπως η Ένωση Ευρωπαϊκών Μεθοριακών Περιοχών, η οποία προσφέρει τεχνική βοήθεια στις μεθοριακές περιοχές στο πλαίσιο του Interreg, Phare-CBC και LACE, παρέχει επίσης βοήθεια στις μεθοριακές περιοχές στο πλαίσιο του Tacis[semigr ]

29. υπογραμμίζει τη σημασία της προώθησης μέτρων τα οποία θα αποβλέπουν στην εξάλειψη των σχετικών με τη διέλευση των συνόρων και τους εκτελωνισμούς πρακτικών εμποδίων ούτως ώστε να είναι σε θέση τα συμβαλλόμενα μέρη να εφαρμόζουν τις συμφωνηθείσες από κοινού και εγκριθείσες από την Ευρωπαϊκή Ένωση διαδικασίες για την αντιμετώπιση των συνεχιζομένων στην πράξη προβλημάτων σε σχέση με την κυκλοφορία των εμπορευμάτων και των ατόμων μεταξύ των κρατών μελών της Ευρωπαϊκής Ένωσης και των κρατών εκτός ΕΕ[semigr ] εκφράζει επίσης την ελπίδα ότι θα διασφαλίζεται στο εξής η άφιξη της διασυνοριακής ανθρωπιστικής βοήθειας στον προορισμό της χωρίς υπερβολικούς τελωνειακούς δασμούς ή άλλες επιβαρύνσεις[semigr ]

30. τονίζει ότι το πρόγραμμα Τacis CBC πρέπει να ενισχυθεί και τα κονδύλια που διατίθενται γι' αυτό πρέπει να αυξηθούν σταδιακά με βάση τις εμπειρίες, και ταυτόχρονα πρέπει να ληφθεί μέριμνα για τη εξασφάλιση της όσο το δυνατόν πιο αποδοτικής χρήσης των κονδυλίων επισημαίνει την ανάγκη ότι η υλοποίηση των έργων στο πλαίσιο του προγράμματος Tacis CBC πρέπει να γίνεται με λιγότερο γραφειοκρατικό τρόπο, όπως γίνεται ήδη για τα προγράμματα Interreg, ώστε να μην αποθαρρύνεται η τοπική διοίκηση στο να υποβάλλει προτάσεις[semigr ]

31. ελπίζει ότι εκτός από τη χρηματοδότηση διαφόρων μελετών σκοπιμότητας, επενδυτικών σχεδίων και άλλων προπαρασκευαστικών εγγράφων δίδεται επίσης σημασία στις βασικές και τρέχουσες ανάγκες των ατόμων, των θεσμών και των οργανισμών στις μεθοριακές περιοχές[semigr ] αυτό θα μπορούσε να περιλαμβάνει: ανάπτυξη και χρηματοδότηση βασικών υποδομών σε διάφορα σημεία διέλευσης των συνόρων, κατάλληλο τεχνικό εξοπλισμό των τοπικών αρχών, άμεση εξάλειψη των πλέον πιεστικών και άμεσων πηγών ρύπανσης[semigr ]

32. τονίζει τη σημασία της στήριξης των ΜΜΕ για τη διασυνοριακή συνεργασία εφόσον οι οικονομικές επαφές δημιουργούν φυσικό κίνητρο για την ανάπτυξη μιας τέτοιας συνεργασίας[semigr ] συγκεκριμένα μέτρα αυτής της υποστήριξης θα μπορούσαν να είναι η ίδρυση τραπεζών αμοιβαίου εκτελωνισμού, η κατάρτιση και η παροχή συμβουλών στον τομέα των τελωνείων και της φορολογικής νομοθεσίας[semigr ]

33. θεωρεί ότι η Επιτροπή πρέπει να υποβάλει πρόταση σχετικά με την εκπόνηση ενός ειδικού προγράμματος για τη Βαλτική Θάλασσα για την προαγωγή του οποίου πρέπει να θεσπισθεί ξεχωριστό κονδύλιο στον προϋπολογισμό[semigr ] πιστεύει ότι έτσι θα διευκολυνθεί συγχρόνως και η ανάπτυξη μιας ειδικής βόρειας διάστασης για την ΕΕ[semigr ]

34. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Επιτροπή των Περιφερειών και τις κυβερνήσεις των κρατών μελών.